นายกรัฐมนตรี ตรวจเยี่ยมศูนย์ฉีดวัคซีนผู้ประกันตนมาตรา 33 ย้ำ กระจายวัคซีนเหมาะสมกับสถานการณ์
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ลงพื้นตรวจเยี่ยมศูนย์ฉีดวัคซีนผู้ประกันตนมาตรา 33 ในพื้นที่กรุงเทพมหานคร ณ อาคารกีฬาเวสน์ 1 สนามกีฬาไทย – ญี่ปุ่น ดินแดง เขตดินแดง กรุงเทพฯ สำหรับการฉีดวัคซีนให้ผู้ประกันตนมาตรา 33 ในพื้นที่กรุงเทพมหานคร โดยนายกรัฐมนตรี ได้ชมวีทีอาร์ การฉีดวัคซีน ก่อนที่จะเดินเยี่ยมชมบรรยากาศการฉีดวัคซีนภายในอาคารกีฬาเวสน์ 1 นายกรัฐมนตรี กล่าวว่า รัฐบาลให้ความสำคัญกับกลุ่มผู้ประกันตนเพื่อให้ ได้รับวัคซีน เนื่องจาก เป็นกลุ่มที่เป็นกำลังสำคัญในการขับเคลื่อนเศรษฐกิจของประเทศ ควบคู่กับประชาชนในภาคส่วนอื่น รัฐบาลจะเร่งฉัดวัคซีนให้กับประชาชนตามความเหมาะสมและเป็นไปอย่างทั่วถึง ทั้งในส่วนของผู้ประกันตนตามมาตรา 33 พื้นที่ที่เกิดคลัสเตอร์การแพร่ระบาด ผู้ที่ทำหน้า หรือบุคลากรที่จำเป็น เช่น ครูและอาชีพอื่นๆ ที่ต้องให้บริการสาธารณะและพบกับประชาชนทั่วไปขณะที่การจัดหาวัคซีนของทั้งซิโนแวคและแอสตร้าเชนเนก้า ก็จะพยายามให้เป็นไปตามแผนที่กำหนดไว้ ขณะเดียวกัน ก็ได้ลงนามกับบริษัท Johnson &amp; Johnson เพื่อนำวัคซีนเข้ามาเพิ่มเติม ซึ่งเป็นรายละเอียดที่จะต้องตกลงกับบริษัทผู้ผลิต ว่าจะส่งมอบได้จำนวนเท่าไหร่และช่วงไหน โดยรัฐบาลจะพิจารณากระจายวัคซีนไปยังทุกพื้นที่ โดยพิจารณาจากข้อมูล สถานการณ์ความจำเป็นและประมาณวัคซีนที่มีอยู่ในแต่ละเดือน ทั้งนี้ มั่นใจในประสิทธิภาพของจุดให้บริการฉีดวัคซีน ทั้งในกรุงเทพมหานครและต่างจังหวัด ซึ่งบางแห่งสามารถฉีดให้ประชาชนได้นับ 10,000 โดสต่อวันนายกรัฐมนตรี ยังย้ำทิ้งท้ายด้วยว่า ขอให้ประชาชนเชื่อมั่นการทำงานของรัฐบาล โดยยืนยันว่า วัคซีนที่เข้ามา รัฐบาลจะเป็นผู้บริหารจัดการทั้งหมด ขออย่านำข้อมูลไปบิดเบือนทำให้เกิดความสับสน ดังนั้นประชาชนจะต้องรับข้อมูลที่ถูกต้อง เพราะเชื่อว่า หากทุกภาคส่วนร่วมมือกันกับรัฐบาล ประเทศไทยมีศัยภาพที่จะฟื้นตัวจากผลกระทบของโควิด-19 ได้อย่างรวดเร็ว พร้อมฝากว่าหน้าที่สำคัญของทุกคนคือ การป้องกันตัวเองไม่ให้ติดเชื้อ ส่วนการบริหารสถานการณ์เรื่องของวัคซีนและการดูแลผลกระทบทางเศรษฐกิจเป็นหน้าที่ของรัฐบาล